
A Balaton hidrológiai és meteorológiai viszonyainak elemzése éghajlati adatsorokon

Az éghajlatváltozás napjaink egyik legnagyobb kihívása. Hazánkban az Alföld mellett a Balaton térsége az egyik legsérülékenyebb terület, emiatt kiemelten fontos a térség meteorológiai és hidrológiai viszonyainak elemzése. Sekély vizű tavak vizsgálatával hazánkban és külföldön is foglalkoznak. A sekély vizű tavak erősebben kitettek az éghajlatváltozás és az emberi tevékenység hatásainak, mint a mélyebbek. A Balaton esetében az éghajlatváltozás mellett a Sió-zsilippel történő vízszabályozás is meghatározó a tó életében.
A Balaton korabeli éghajlatának rekonstruálásával és rövidebb mérési adatsorok feldolgozásával a szakdolgozatomban foglalkoztam. Ennek a témának a folytatásaként, kutatásaim során egy viszonylag hosszabb időszakra vonatkozóan vizsgálom a Balaton vízállásának változását és annak meteorológiai hátterét. Ehhez a Közép-dunántúli Vízügyi Igazgatóság (KDTVIZIG) 1876 óta elérhető hidrológiai adatait (vízállás, jégviszonyok), valamint a HungaroMet Zrt. által készített, Keszthely állomásra vonatkozó homogenizált adatsorokat (havi átlagos hőmérséklet és havi csapadékösszeg 1871-től) használtam fel.
Dolgozatom célja bemutatni, hogy közel másfél évszad (1876–2020) alatt hogyan változtak a meteorológiai és hidrológiai viszonyok, és ezek mennyire figyelhetők meg az éghajlatváltozás során a Balaton térségében. A kutatás során kapott eredmények napi, havi és éves léptékű változások megfigyelésére is alkalmasak, mely során a meteorológiai adatok alapján is tudunk következtetni a bekövetkezett hidrológiai változásokra. 



